John Terry varoval Liverpool, že Chelsea je pod Guusom Hiddinkom niekoľkonásobne silnejšia, ako tomu bolo za éry Luisa Felipe Scolariho.
Pred dvoma mesiacmi prevzal Chelsea Guus Hiddink a Londýnčanom sa začalo výsledkovo dariť. John Terry Liverpoolu odkazuje, že to nebude také jednoduché, ako za éry Scolariho.
"Sme oveľa silnejší, pretože máme nového manažéra. Sme v dobrej forme, čo môžete vidieť sami na ihrisku. Oproti Scolarimu Hiddink trošku preskupil zostavu a tímu sa začalo dariť. Na Anfield Road sme v tejto sezóne hrali zle. Dostali sme vtedy dva góly v posledných sekundách. Teraz sme však omnoho silnejší. Okrem zápasu s Tottenhamom sme počas éry Hiddinka skórovali v každom zápase. Určite predstavujeme pre obranu Liverpoolu hrozbu."
Naopak obranca Chelsea si bude musieť dať pozor na Stevena Gerrarda, ktorý v tejto sezóne Ligy Majstrov strelil už sedem gólov.
"Steve veľmi dobre spolupracuje s Torresom. Títo dvaja prestavujú pre obranu súperov veľkú hrozbu. Dnes musíme byť na ihrisku koncentrovaní a musíme sa zamerať na všetkých hráčov, nie len na Gerrarda a Torresa, pretože v tíme majú i hráčov ako Carragher či Alonso. Musíme sa na nich pripraviť."